Tehuis-staking: Pasiënt sterfSowat 200 pasiënte in die tehuis is aan hul eie genade oorgelaat nadat nagenoeg 90 personeellede, wat onder meer versorgers, kosmakers en skoonmakers insluit, Vrydag oor lone en bonusse begin staak het. (Foto: Mia Spies/eNuus) Die staking by die San Michele-tehuis in Brakpan aan die Oos-Rand is Maandag tydelik opgeskort ná die dood van ’n pasiënt van dié tehuis. ’n 56-jarige vrou is Sondagaand in dié tehuis vir psigiatriese en gestremde pasiënte dood. Dit is in dié stadium egter onduidelik of die staking ’n rol in haar dood gespeel het. Marius Bosman, administrateur van San Michele, het Maandagoggend aan Maroela Media bevestig dat ’n “hoësorg-pasiënt” dood is. “Dit is verskriklik. Dit is egter nog te vroeg om te sê of die pasiënt se afsterwe aan die wegbly-aksie toegeskryf kan word.” Bosman het verder gesê dat hy nie in dié stadium verder wil spekuleer of die afsterwe weens die tekort aan personeel was nie. “Dit is onmoontlik om te sê.” (Foto: Verskaf) Maroela Media het vroeër berig sowat 200 pasiënte in die tehuis is aan hul eie genade oorgelaat nadat nagenoeg 90 personeellede, wat onder meer versorgers, kosmakers en skoonmakers insluit, Vrydag oor lone en bonusse begin staak het. Lede van die publiek het Sondag ingespring om hand by te sit om pasiënte te bad, te voer en te versorg nadat die personeel van dié tehuis begin staak het. Die staking is ŉ beskermde staking aangesien onderhandelinge by die Kommissie vir Versoening, Bemiddeling en Arbitrasie (KVBA) op ŉ dooiepunt uitgeloop het. Bosman het bevestig dat die pasiënt se naasbestaandes reeds van haar dood ingelig is. Tans wag die tehuis op mediese terugvoer wat moontlik eers Dinsdag beskikbaar sal wees. Volgens Phillip Bruwer, woordvoerder van Helpende Hand, is ’n volledige ondersoek van stapel gestuur. “Sodra ons al die feite ontvang het, sal Helpende Hand oor verdere stappe besluit. Voorlopig wag ons op die uitslag.” Stakers sal na verwagting Dinsdag terugkeer werk toe. “Ek vertou dat hulle Dinsdag sal terugkeer, ons hoop daarvoor,” het Bosman gesê. Daar is egter wel voorbereiding getref indien die werkers nie Dinsdag opdaag nie. Talle vrywilligers asook ’n aantal gehuurde spesialiswerkers sal Maandag na pasiënte omsien. “Daar is miskien klein goedjies wat vandag in die slag sal bly, maar na die belangrike dinge word omgesien. Daar is ook reeds voorbereiding gedoen vir nagdiens vanaand,” het Bosman gesê. (Foto: Verskaf) Hannes Noëth, besturende direkteur van Solidariteit Helpende Hand, het Maandag sy kommer uitgespreek in ’n video wat deur Helpende Hand uitgereik is. “Hoe kom ’n samelewing tot ’n punt waar nie net bejaardes nie, maar ook nou gestremdes gebruik word as die middelpunt van onderhandelinge, die wapen vir jou loongeskille? Dis tog onaanvaarbaar.” Bruwer het bevestig dat Helpende Hand in die nabye toekoms ’n gebeurlikheidsplan van stapel sal stuur “sodat so iets nooit weer sal gebeur nie”. Bruwer het gesê die besluit is geneem ná ’n onlangse voorval van bejaardes en gestremdes wat tydens stakings aan hul eie genade oorgelaat word. Nog so ’n geval is die staking by Huis-Davidtsz, ’n private ouetehuis in Pretoria se middestad, vroeër vanjaar. Bosman het gesê dat die San-Michele-tehuis Sondagoggend besoek ontvang het van die departement van gesondheid. Bosman het sy dank uitsgespreek vir die departement se ondersteuning.